Karina Lorentzen Dehnhardt (SF), 2010-11-23:
Jeg vil godt sige tak for debatten i dag, tak for de mange positive tilkendegivelser og tak til ministeren, som er villig til at nedsætte et udvalg; det synes jeg er rigtig, rigtig fornuftigt.
Til Dansk Folkeparti vil jeg sige, at der er to forskellige forslag her, men intentionerne er jo de samme: at lukke de huller, der er i lovgivningen.
Der er ingen tvivl om, at seksuelle overgreb mod børn er modbydelige, og at vi skal gøre alt, hvad vi kan for at forhindre, at de sker, og hvis skaden skulle ske, skal vi stå parat med den allerallerbedste hjælp til barnet og med behandling til gerningsmanden, så vi kan undgå det næste offer.
Det er ikke så lang tid siden, at jeg selv besøgte Team for Seksuelt Misbrugte Børn, og der er ingen tvivl om, at de gør et rigtig godt stykke arbejde og et rigtig vigtigt stykke arbejde, men det var bedst, hvis vi kunne undgå, at børn havner der.
Børneattester er en del af det værn, som vi kan stille op, når kendte krænkere søger nyt arbejde, hvor der også er børn.
Flere personalegrupper er blevet omfattet.
Jeg synes, det fortæller en lidt trist historie om, at lovgivningen er hullet, og det tror jeg også ministeren har tilkendegivet her i dag.
Begge beslutningsforslag er et forsøg på at lukke hullerne.
Jeg havde et spørgsmål til ministeren om de 15-18-årige.
Der er jo netop opstået det problem, at der tilsyneladende også er en manglende beskyttelse i forhold til den gruppe.
Når 8 pct. af børn og unge i den aldersgruppe har haft et forhold til en ældre træner eller idrætslærer, kan det være ret problematisk.
Det er i hvert fald ulovligt, og jeg synes, vi skal se nærmere på, hvordan børneattester kan være et redskab.
I dag er der jo ikke noget krav om, at der skal indhentes børneattester på f.eks. trænere eller idrætslærere.
Det er godt, at vi får et udvalg, fordi det er så uendelig vigtigt, at vi er rigtig, rigtig præcise med lovgivningen, så den dels giver en ægte beskyttelse af børnene, dels sikrer den balance, der skal være, sådan at straffede ikke formenes arbejde overalt.
Så jeg synes, det er fint og fornuftigt, at vi får sat os ned og præciseret, hvad det er for nogle krav og får dem formuleret og undersøgt.
Så vil jeg bare sige, at børneattester alene jo ikke gør det.
Der er også behov for det her tilbud, som jeg talte om tidligere, til potentielle krænkere, som bare går med tankerne.
Jeg tror ikke, ministeren helt forstod mig, men jeg taler om tidspunktet før et overgreb, hvor man alene går med tankerne.
Man har ikke et behandlingstilbud, som kan sikre, at det ikke på sigt glider og ender med et overgreb.
Så det tror jeg vi simpelt hen er nødt til se nærmere på og få tilvejebragt.
Det samme gælder noget information, så folk ved, hvor de kan henvende sig, når de går med de her ubehagelige tanker.
Det synes jeg vi skal give hinanden håndslag på, for det allerbedste, vi kan gøre, er at forebygge, at der overhovedet kommer ofre.
Så synes jeg også, at jeg bliver nødt til at nævne, at den bedste beskyttelse af vores børn får vi jo ved at lære dem at sige fra og mærke, når noget føles forkert.
Det kan selvfølgelig være svært for rigtig små børn, men derfor synes jeg også, der er behov for, at vi åbent taler med dem om muligheden for, at de her ting kan forekomme, og at man skal snakke med en voksen om det, hvis man mærker, at der er noget, der er forkert.
Jeg synes faktisk, at man bør få det på skoleskemaet, for jeg synes, at det er et kardinalpunkt, at vores børn og unge ved noget om det her, og at det er helt legalt for dem at føle, at det er forkert, og kontakte en anden voksen.
Det er nok den sikreste beskyttelse, vi har af børn overhovedet, hvis vi kan komme den vej.
Så er det helt nødvendigt med behandling til ofrene, når det går galt, og jeg er glad for, at SF i satspuljeforhandlingerne foreslog, at der skulle være et behandlingstilbud for de 15-18-årige.
En af de ting, jeg opdagede, da jeg var ude at besøge Team for Seksuelt Misbrugte Børn, var nemlig, at der her faktisk var et hul i indsatsen.
Jeg synes, at det er dejligt, at den gruppe nu er sikret.
Tak for debatten og tak for de positive tilkendegivelser.